31980R3491
L 365/15
JURNALUL OFÍCIAL AL UNIUNII EUROPENE
REGULAMENTUL (CEE) NR. 3491/80 AL COMISIEI
din 30 decembrie 1980
de modificare a Regulamentului (CEE) nr. 584//75 de stabilire a normelor de aplicare a sistemului de licitații privind restituirile la export în sectorul orezului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a pieței orezului (1), modificat ultima dată de Actul de aderare a Republicii Elene (2),
având în vedere Regulamentul (CEE) nr. 1431/76 al Consiliului din 21 iunie 1976 de stabilire, pentru orez, a normelor privind acordarea restituirilor la export și criteriile de stabilire a valorii acestora (3), în special articolul 4 alineatul (2),
întrucât Regulamentul (CEE) nr. 584/75 (4) al Comisiei stabilește normele de aplicare privind licitația restituirii la export pentru orez;
întrucât este de dorit să se simplifice această procedură prin eliminarea obligației de a publica în anunțul de licitație cantitatea totală care poate face obiectul stabilirii restituirii maxime;
întrucât, în cazul licitațiilor cu cereri de ofertă săptămânale, toate ofertele de restituire prezentate pot fi mai mari decât ceea ce ar fi posibil de acceptat pentru a răspunde criteriilor prevăzute la articolele 2 și 3 din Regulamentul (CEE) nr. 1431/76; întrucât, în cadrul unei astfel de licitații, s-a dovedit util, în unele cazuri, să se indice nivelul acceptabil al restituirii; întrucât, în practică, licitațiile sunt deschise pentru exportul către destinații stabilite; întrucât este necesar să se facă mențiuni speciale în această privință pe certificate; întrucât este, de asemenea, necesar ca unele dispoziții privind eliberarea certificatelor de export, precum și eliberarea garanției de participare la licitație să devină mai ușor de înțeles; întrucât este, prin urmare, preferabil să se regrupeze toate aceste dispoziții în Regulamentul (CEE) nr. 584/75 în loc să fie reluate în fiecare regulament privind deschiderea unei licitații speciale;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CEE) nr. 584/75 se modifică după cum urmează:
1.
Articolul 1 alineatul (1) primul paragraf se înlocuiește cu următorul text:
„(1) Deschiderea licitației prevăzute la articolul 4 alineatul (1) din Regulamentul (CEE) nr. 1431/76 se hotărăște în conformitate cu procedura prevăzută la articolul 27 din Regulamentul (CEE) nr. 1418/76.”
2.
Articolul 1 alineatul (2) se înlocuiește cu următorul text:
„(2) Deschiderea licitației este însoțită de un anunț de licitație întocmit de Comisie. Acest anunț indică inter alia diferitele date la care se pot depune ofertele și serviciile competente ale statelor membre cărora trebuie să le fie adresate acestea. Anunțul poate indica, de asemenea, cantitatea totală care poate face obiectul stabilirii unei restituiri maxime la export, astfel cum este prevăzută la articolul 5 alineatul (1). Între publicarea anunțului de licitație și prima dată stabilită pentru depunerea ofertelor trebuie respectat un termen de cel puțin 15 zile. Se indică, de asemenea, și ultima dată de depunere a ofertelor.”
3.
Se inserează următorul articol:
„Articolul 1a
Licitația poate fi limitată la exportul către țări sau zone cu destinație stabilită. În acest caz, cererea pentru obținerea licenței și licența cuprind la rubrica 13 menționarea țărilor sau a zonelor de destinație prevăzute în regulamentul referitor la deschiderea licitației. Licența obligă la efectuarea exporturilor către această destinație.”
4.
Articolul 5 alineatul (1) se înlocuiește cu următorul text:
„(1) Comisia hotărăște, pe baza ofertelor depuse, în conformitate cu procedura prevăzută la articolul 27 din Regulamentul (CEE) nr. 1418/76, stabilirea unei restituiri maxime la export, luând în considerare în special criteriile prevăzute la articolele 2 și 3 din Regulamentul (CEE) nr. 1431/76 și/sau, dacă este cazul, să nu dea curs licitației.”
5.
Articolul 7 se înlocuiește cu următorul text:
„Articolul 7
(1) Garanția de participare la licitație se eliberează:
(a)
atunci când oferta este respinsă;
(b)
-
atunci când adjudecatarul face dovada că exportul s-a efectuat utilizând licența eliberată în conformitate cu articolul 8 alineatul (1) și
-
în condiții identice celor care se aplică la eliberarea garanției de participare la licitație pentru licența de export eliberată în urma licitației;
(c)
atunci când exportul nu s-a putut efectua dintr-un motiv de forță majoră.
(2) Dispozițiile articolului 18 alineatul (4) din Regulamentul (CEE) nr. 193/75 se aplică pentru garanția de participare la licitație.”
6.
Articolul 8 se înlocuiește cu următorul text:
„Articolul 8
(1) Atunci când adjudecatarul depune cererea pentru obținerea licenței de export prevăzută la articolul 2 alineatul (3) litera (b), în termenele prevăzute, licența de export se eliberează pentru cantitățile pentru care ofertantul a fost declarat adjudecatar. Termenele prevăzute pot fi prelungite în caz de forță majoră.
(2) În cazul în care nu se respectă angajamentul prevăzut la articolul 2 alineatul (3) litera (b), garanția de participare la licitație se păstrează, cu excepția cazurilor de forță majoră.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 decembrie 1980.